Добрина Баракова
Властителю на болките

chitanka.info

Властителю на болките,

хвърли ме в болка яростна —

да ме върти, да ме подхвърля

като мидена черупка —

на дъното да ме запрати

без дъх, без свяст, без свян —

да ме издигне във въртопа си

и пак да ме удари в дъното —

и пак —

и пак —

и пак —

додето малкото,

останало от тялото ми,

изхвърли на брега.

И там, ако е речено

да имам още дъх —

да свирнат дробовете ми

като щурче след буря.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.